title: Komission täytäntöönpanoasetus (EU) 2019/1686, annettu 8 päivänä lokakuuta 2019, luvan antamisesta nautaeläinten maidosta saadun emäksisen heraproteiini-isolaatin käytön laajentamiseksi uuselintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta (ETA:n kannalta merkityksellinen teksti)

text:
                  9.10.2019

                  FI

                  Euroopan unionin virallinen lehti

                  L 258/13

         KOMISSION TÄYTÄNTÖÖNPANOASETUS (EU) 2019/1686,
         annettu 8 päivänä lokakuuta 2019,
         luvan antamisesta nautaeläinten maidosta saadun emäksisen heraproteiini-isolaatin käytön laajentamiseksi uuselintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon uuselintarvikkeista, Euroopan parlamentin ja neuvoston asetuksen (EU) N:o 1169/2011 muuttamisesta sekä Euroopan parlamentin ja neuvoston asetuksen (EY) N:o 258/97 ja komission asetuksen (EY) N:o 1852/2001 kumoamisesta 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2283 (1) ja erityisesti sen 12 artiklan,
         sekä katsoo seuraavaa:

                     (1)

                     Asetuksessa (EU) 2015/2283 säädetään, että vain sellaisia uuselintarvikkeita, jotka on hyväksytty ja sisällytetty unionin luetteloon, voidaan saattaa unionin markkinoille.

                     (2)

                     Komission täytäntöönpanoasetus (EU) 2017/2470 (2), jossa vahvistetaan unionin luettelo hyväksytyistä uuselintarvikkeista, annettiin asetuksen (EU) 2015/2283 8 artiklan nojalla.

                     (3)

                     Komissio päättää asetuksen (EU) 2015/2283 12 artiklan nojalla uuselintarvikkeen hyväksymisestä ja unionin markkinoille saattamisesta sekä unionin luettelon saattamisesta ajan tasalle.

                     (4)

                     Komission täytäntöönpanoasetuksella (EU) 2018/1632 (3) hyväksyttiin nautaeläinten maidosta saadun emäksisen heraproteiini-isolaatin saattaminen markkinoille uuselintarvikkeena asetuksen (EU) 2015/2283 mukaisesti ja päivitettiin unionin luetteloa hyväksytyistä uuselintarvikkeista.

                     (5)

                     Yritys Armor Protéines S.A.S. toimitti 10 päivänä lokakuuta 2018 asetuksen (EU) 2015/2283 10 artiklan 1 kohdan mukaisesti komissiolle hakemuksen nautaeläinten maidosta saadun emäksisen heraproteiini-isolaatin käytön laajentamisesta. Pyydetyt muutokset koskevat nautaeläimen maidosta saadun emäksisen heraproteiini-isolaatin käyttöä elintarvikkeissa, jotka on tarkoitettu Euroopan parlamentin ja neuvoston asetuksessa (EU) N:o 609/2013 (4) määriteltyihin erityisiin lääkinnällisiin tarkoituksiin, ja Euroopan parlamentin ja neuvoston direktiivissä 2002/46/EY (5) määritellyissä ravintolisissä, jotka on tarkoitettu enintään 12 kuukauden ikäisille imeväisille.

                     (6)

                     Komissio kuuli 24 päivänä tammikuuta 2019 Euroopan elintarviketurvallisuusviranomaista, jäljempänä ’elintarviketurvallisuusviranomainen’, ja pyysi sitä tekemään täydentävän arvioinnin nautaeläimen maidosta saadun emäksisen heraproteiini-isolaatin käytön laajentamisesta uuselintarvikkeena asetuksen (EU) 2015/2283 10 artiklan 3 kohdan mukaisesti.

                     (7)

                     Elintarviketurvallisuusviranomainen antoi 14 päivänä maaliskuuta 2019 tieteellisen lausunnon (6) nautaeläimen maidosta saadun emäksisen heraproteiini-isolaatin turvallisuudesta laajennetuissa käyttötarkoituksissa eli erityisiin lääkinnällisiin tarkoituksiin tarkoitetuissa elintarvikkeissa ja imeväisille tarkoitetuissa ravintolisissä asetuksen (EU) 2015/2283 mukaisesti. Tieteellinen lausunto on asetuksen (EU) 2015/2283 11 artiklan vaatimusten mukainen.

                     (8)

                     Kyseinen lausunto antaa riittävät perusteet vahvistaa, että nautaeläimen maidosta saatu emäksinen heraproteiini-isolaatti on ehdotetuissa laajennetuissa käyttötarkoituksissa ja ehdotetuilla käyttömäärillä asetuksen (EU) 2015/2283 12 artiklan 1 kohdan mukainen, kun sitä käytetään erityisiin lääkinnällisiin tarkoituksiin tarkoitetuissa elintarvikkeissa ja enintään 12 kuukauden ikäisille imeväisille tarkoitetuissa ravintolisissä. Kyseisessä lausunnossa elintarviketurvallisuusviranomainen totesi, etteivät laajennetut käyttötarkoitukset nostaisi uuselintarvikkeen mahdollista saantia siitä, mikä sen arvioitiin olevan elintarviketurvallisuusviranomaisen vuonna 2018 antamassa lausunnossa (7). Näin ollen on aiheellista muuttaa unionin luetteloa hyväksytyistä uuselintarvikkeista sisällyttämällä siihen nämä nautaeläimen maidosta saadun emäksisen heraproteiini-isolaatin laajennetut käyttötarkoitukset.

                     (9)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               1.   Muutetaan täytäntöönpanoasetuksella (EU) 2017/2470 vahvistetussa unionin hyväksyttyjen uuselintarvikkeiden luettelossa oleva nautaeläimen maidosta saatua emäksistä heraproteiini-isolaattia koskeva kohta tämän asetuksen liitteen mukaisesti.

               2.   Edellä 1 kohdassa tarkoitettuun unionin luettelossa olevaan kohtaan on lisättävä tämän asetuksen liitteessä säädetyt käyttöedellytykset ja merkintävaatimukset.

               3.   Tässä artiklassa säädetty hyväksyntä ei rajoita asetuksen (EU) N:o 609/2013 ja direktiivin 2002/46/EY säännösten soveltamista.

            2 artikla
            Muutetaan täytäntöönpanoasetuksen (EU) 2017/2470 liite tämän asetuksen liitteen mukaisesti.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä lokakuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 327, 11.12.2015, s. 1.

            (2)  Komission täytäntöönpanoasetus (EU) 2017/2470, annettu 20 päivänä joulukuuta 2017, unionin uuselintarvikeluettelon laatimisesta uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti (EUVL L 351, 30.12.2017, s. 72).

            (3)  Komission täytäntöönpanoasetus (EU) 2018/1632, annettu 30 päivänä lokakuuta 2018, luvan antamisesta nautaeläinten maidosta saadun emäksisen heraproteiini-isolaatin saattamiseksi markkinoille uuselintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta (EUVL L 272, 31.10.2018, s. 23).

            (4)  Euroopan parlamentin ja neuvoston asetus (EU) 609/2013, annettu 12 päivänä kesäkuuta 2013, imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta (EUVL L 181, 29.6.2013, s. 35).

            (5)  Euroopan parlamentin ja neuvoston direktiivi 2002/46/EY, annettu 10 päivänä kesäkuuta 2002, ravintolisiä koskevan jäsenvaltioiden lainsäädännön lähentämisestä (EYVL L 183, 12.7.2002, s. 51).

            (6)  EFSA Journal 2019;17(4):5659.

            (7)  EFSA Journal 2018;16(7):5360.

            LIITE
            Muutetaan täytäntöönpanoasetuksen (EU) 2017/2470 liite seuraavasti:

                        1)

                        Korvataan taulukossa 1 (Hyväksytyt uuselintarvikkeet) oleva kohta ”nautaeläimen maidosta saatu emäksinen heraproteiini-isolaatti” seuraavasti:

                                    ”Hyväksytty uuselintarvike

                                       Uuselintarvikkeen käyttöedellytykset

                                       Merkintöjä koskevat lisävaatimukset

                                       Muut vaatimukset

                                       Tietosuoja

                                    Nautaeläimen maidosta saatu emäksinen heraproteiini-isolaatti

                                       Määritelty elintarvikeluokka

                                       Enimmäismäärät

                                    Uuselintarvikkeen nimitys sitä sisältävien elintarvikkeiden pakkausmerkinnöissä on ”maitoheraproteiini-isolaatti”.
                                    Nautaeläimen maidosta saatua emäksistä heraproteiini-isolaattia sisältävissä ravintolisissä on oltava seuraava maininta:
                                    ”Alle yhden/kolmen/kahdeksantoista (*) vuoden ikäisten imeväisten/lasten/nuorten ei pitäisi käyttää tätä ravintolisää.”
                                    (*) riippuen ikäryhmästä, jolle ravintolisä on tarkoitettu.

                                    Hyväksytty 20. marraskuuta 2018. Tämä lisäys perustuu asetuksen (EU) 2015/2283 26 artiklan mukaisesti suojattuun omistusoikeuden alaiseen tieteelliseen näyttöön ja tietoon. Hakija: Armor Protéines S.A.S., 19 bis, rue de la Libération, 35460 Saint-Brice-en-Coglès, Ranska. Tietosuojakauden aikana uuselintarvike maidosta saatu emäksinen heraproteiini-isolaatti on hyväksytty unionin markkinoille saattamista varten ainoastaan yrityksen Armor Protéines S.A.S. osalta, paitsi jos myöhempi hakija saa uuselintarvikkeelle hyväksynnän ilman viittausta asetuksen (EU) 2015/2283 26 artiklan mukaisesti suojattuun omistusoikeuden alaiseen tieteelliseen näyttöön tai tietoon, taikka yrityksen Armor Protéines S.A.S. suostumuksella. Tietosuojan päättymispäivä: 20. marraskuuta 2023.”

                                    Äidinmaidonkorvikkeet sellaisina kuin ne on määritelty asetuksessa (EU) N:o 609/2013
                                    Vieroitusvalmisteet sellaisina kuin ne on määritelty asetuksessa (EU) N:o 609/2013
                                    Painonhallintaan tarkoitetut ruokavalionkorvikkeet sellaisina kuin ne on määritelty asetuksessa (EU) N:o 609/2013
                                    Erityisiin lääkinnällisiin tarkoituksiin tarkoitetut elintarvikkeet sellaisina kuin ne on määritelty asetuksessa (EU) N:o 609/2013
                                    Ravintolisät sellaisina kuin ne on määritelty direktiivissä 2002/46/EY

                                    30 mg/100 g (jauhe)
                                    3,9 mg/100 ml (ennastettu)
                                    30 mg/100 g (jauhe)
                                    4,2 mg/100 ml (ennastettu)
                                    300 mg/päivä
                                    30 mg/100 g (jauhevalmiste, joka on tarkoitettu imeväisille ensimmäisten elinkuukausien aikana ennen soveltuvan täydentävän ravinnon käyttöönottoa)
                                    3,9 mg/100 ml (ennastettu valmiste, joka on tarkoitettu imeväisille ensimmäisten elinkuukausien aikana ennen soveltuvan täydentävän ravinnon käyttöönottoa)
                                    30 mg/100 g (jauhevalmiste, joka on tarkoitettu imeväisille sen jälkeen, kun soveltuva täydentävä ravinto on otettu käyttöön)
                                    4,2 mg/100 ml (ennastettu valmiste, joka on tarkoitettu imeväisille sen jälkeen, kun soveltuva täydentävä ravinto on otettu käyttöön)
                                    58 mg/päivä pikkulapsille
                                    380 mg/päivä 3–18-vuotiaille lapsille ja nuorille
                                    610 mg/päivä aikuisille
                                    25 mg/päivä imeväisille
                                    58 mg/päivä pikkulapsille
                                    250 mg/päivä 3–18-vuotiaille lapsille ja nuorille
                                    610 mg/päivä aikuisille

                        2)

                        Korvataan taulukossa 2 (Eritelmät) oleva kohta ”nautaeläimen maidosta saatu emäksinen heraproteiini-isolaatti” seuraavasti:

                                    ”Hyväksytty uuselintarvike

                                       Eritelmä

                                    Nautaeläimen maidosta saatu emäksinen heraproteiini-isolaatti

                                       Kuvaus

                                    Nautaeläimen maidosta saatu emäksinen heraproteiini-isolaatti on kellertävänharmaa jauhe, joka on saatu rasvattomasta nautaeläimen maidosta useiden eristämis- ja puhdistusvaiheiden kautta.

                                       Ominaisuudet/Koostumus

                                    Kokonaisproteiini (paino / tuotteen paino): ≥ 90 %
                                    Laktoferriini (paino / tuotteen paino): 25–75 %
                                    Laktoperoksidaasi (paino / tuotteen paino): 10–40 %
                                    Muut proteiinit (paino / tuotteen paino): ≤ 30 %
                                    TGF-β2: 12–18 mg/100 g
                                    Kosteus: ≤ 6,0 %
                                    pH (liuos 5 % paino/tilavuus): 5,5–7,6
                                    Laktoosi: ≤ 3,0 %
                                    Rasva: ≤ 4,5 %
                                    Tuhka: ≤ 3,5 %
                                    Rauta: ≤ 25 mg/100 g

                                       Raskasmetallit

                                    Lyijy: < 0,1 mg/kg
                                    Kadmium: < 0,2 mg/kg
                                    Elohopea: < 0,6 mg/kg
                                    Arseeni: < 0,1 mg/kg

                                       Mikrobiologiset vaatimukset:

                                    Aerobisten mesofiilisten bakteerien määrä: ≤ 10 000  PMY/g
                                    Enterobakteerit: ≤ 10 PMY/g

                                       Escherichia coli: negatiivinen/g
                                    Koagulaasipositiiviset stafylokokit: negatiivinen/g

                                       Salmonella: negatiivinen/25 g

                                       Listeria: negatiivinen/25 g

                                       Cronobacter spp.: negatiivinen/25 g
                                    Homeet: ≤ 50 PMY/g
                                    Hiivat: ≤ 50 PMY/g

                                    PMY: pesäkkeen muodostavat yksiköt”


title: Komission täytäntöönpanoasetus (EU) 2019/1687, annettu 8 päivänä lokakuuta 2019, lopullisen polkumyyntitullin käyttöönotosta Kiinan kansantasavallasta peräisin olevien keraamisten laattojen tuonnissa annetun täytäntöönpanoasetuksen (EU) 2017/2179 liitteen l muuttamisesta

text:
                  9.10.2019

                  FI

                  Euroopan unionin virallinen lehti

                  L 258/18

         KOMISSION TÄYTÄNTÖÖNPANOASETUS (EU) 2019/1687,
         annettu 8 päivänä lokakuuta 2019,
         lopullisen polkumyyntitullin käyttöönotosta Kiinan kansantasavallasta peräisin olevien keraamisten laattojen tuonnissa annetun täytäntöönpanoasetuksen (EU) 2017/2179 liitteen l muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1),
         ottaa huomioon lopullisen polkumyyntitullin käyttöönotosta Kiinan kansantasavallasta peräisin olevien keraamisten laattojen tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena 22 päivänä marraskuuta 2017 annetun komission täytäntöönpanoasetuksen (EU) 2017/2179 (2) ja erityisesti sen 2 artiklan,
         sekä katsoo seuraavaa:
         A.   VOIMASSA OLEVAT TOIMENPITEET

                     (1)

                     Lopullinen polkumyyntitulli Kiinan kansantasavallasta peräisin olevien keraamisten laattojen, jäljempänä ’tarkasteltavana oleva tuote’, tuonnissa otettiin käyttöön 12 päivänä syyskuuta 2011 annetulla neuvoston täytäntöönpanoasetuksella (EU) N:o 917/2011 (3). Koska alkuperäisessä tutkimuksessa oli mukana lukuisia yhteistyössä toimivia Kiinassa vientiä harjoittavia tuottajia, kiinalaisista vientiä harjoittavista tuottajista valittiin otos ja otokseen valituille yrityksille vahvistettiin yksilöllinen arvotulli, jonka määrä vaihteli 13,9 (4) prosentista 36,5 prosenttiin, kun taas muiden yhteistyössä toimineiden, mutta otokseen kuulumattomien yritysten osalta otettiin käyttöön 30,6 prosentin tulli. Yhteistyöstä kieltäytyneille kiinalaisille vientiä harjoittaville tuottajille määrättiin 69,7 prosentin jäännöstulli.

                     (2)

                     Toimenpiteiden voimassaolon päättymistä koskevan tarkastelun seurauksena komissio päätti 22 päivänä marraskuuta 2017 annetulla täytäntöönpanoasetuksella (EU) 2017/2179 pitää polkumyyntitullin voimassa.

                     (3)

                     Täytäntöönpanoasetuksen (EU) 2017/2179 2 artiklan mukaisesti komissio voi muuttaa kyseisen asetuksen liitettä I myöntämällä uudelle vientiä harjoittavalle tuottajalle saman painotetun keskimääräisen 30,6 prosentin tullin kuin se, jota sovelletaan niihin yhteistyössä toimineisiin yrityksiin, joita ei valittu otokseen tai joille ei myönnetty yksilöllistä kohtelua, edellyttäen että uusi Kiinassa toimiva vientiä harjoittava tuottaja toimittaa komissiolle riittävää näyttöä.

               B.   UUDEN VIENTIÄ HARJOITTAVAN TUOTTAJAN KOHTELUA KOSKEVA PYYNTÖ

                     (4)

                     Yritys Zhuhai Xuri Ceramics Co. Ltd, jäljempänä ’pyynnön esittäjä’, ilmoittautui täytäntöönpanoasetuksen (EU) 2017/2179 julkaisemisen jälkeen lokakuussa 2018 ja pyysi uuden vientiä harjoittavan tuottajan kohtelua, jolloin siihen sovellettaisiin samaa 30,6 prosentin tullia, jota sovelletaan niihin yhteistyössä toimineisiin kiinalaisiin yrityksiin, joita ei valittu otokseen tai joille ei myönnetty yksilöllistä kohtelua. Pyynnön esittäjä väitti täyttävänsä kaikki täytäntöönpanoasetuksen (EU) 2017/2179 2 artiklassa säädetyt kolme edellytystä.

                     (5)

                     Komissio pyysi pyynnön esittäjää täyttämään kyselylomakkeen selvittääkseen, täyttikö pyynnön esittäjä säädetyt edellytykset. Kyselyvastauksen analysoinnin jälkeen komissio katsoi, että pyynnön esittäjä oli toimittanut riittävästi asiaa tukevaa näyttöä eikä pyytänyt lisätietoja.

                     (6)

                     Komissio ilmoitti unionin tuotannonalalle uuden vientiä harjoittavan tuottajan kohtelua koskevasta pyynnöstä ja antoi tälle mahdollisuuden esittää huomautuksia. Komissio ei saanut huomautuksia.

               C.   PYYNNÖN TARKASTELU

                     (7)

                     Komissio tarkasteli perusteellisesti pyynnön esittäjän myyntireskontraa tutkimusajanjaksolta täytäntöönpanoasetuksen (EU) 2017/2179 2 artiklan a alakohdassa säädetyn mukaisesti. Tilikirjassa oli kirjauksia ainoastaan kotimarkkinamyynnistä.

                     (8)

                     Muiden myyntiasiakirjojen sekä EU:n tullitilastojen ja -asiakirjojen tarkastuksessa ei löydetty näyttöä siitä, että pyynnön esittäjä olisi vienyt tarkasteltavana olevaa tuotetta unioniin ennen tutkimusajanjaksoa tai sen aikana. Näin ollen komission päätelmänä käytettävissä olevien tietojen perusteella oli, että pyynnön esittäjä täyttää ensimmäisen edellytyksen.

                     (9)

                     Täytäntöönpanoasetuksen (EU) 2017/2179 2 artiklan a alakohdassa säädetyn toisen edellytyksen osalta komissio pani merkille, että pyynnön esittäjän yritykseen kuuluu kymmenen etuyhteydessä olevaa yritystä. Näistä etuyhteydessä olevista yrityksistä kaksi osallistui tarkasteltavana olevan tuotteen valmistukseen tutkimusajanjakson aikana, mutta toimi ainoastaan kotimarkkinoilla. Esitetyn näytön perusteella ei todettu muita kaupallisia tai toiminnallisia yhteyksiä kiinalaisiin viejiin tai tuottajiin, joihin sovelletaan voimassa olevia polkumyyntitoimenpiteitä. Näistä etuyhteydessä olevista yrityksistä viisi oli perustettu tutkimusajanjakson jälkeen ja lopuilla kolmella ei ollut kaupallista toimintaa tarkasteltavana olevan tuotteen osalta. Näin ollen komission päätelmänä oli, että pyynnön esittäjä täyttää toisen edellytyksen.

                     (10)

                     Täytäntöönpanoasetuksen (EU) 2017/2179 2 artiklan c alakohdassa säädetyn kolmannen edellytyksen osalta komissio totesi toimitetun asiakirjanäytön perusteella, että pyynnön esittäjä ei ollut vienyt tarkasteltavana olevaa tuotetta unioniin tutkimusajanjakson jälkeen. Pyynnön esittäjä toimitti kuitenkin näyttöä sitovista merkittäviä määriä koskevista kauppasopimuksista tarkasteltavana olevan tuotteen myymisestä unioniin. Näin ollen komission päätelmänä oli, että pyynnön esittäjä täyttää kolmannen edellytyksen.

                     (11)

                     Unionin tuotannonala ei toimittanut mitään näyttöä/tietoa, joka osoittaisi, ettei pyynnön esittäjä täytä jotakin näistä kolmesta edellytyksestä.

               D.   PÄÄTELMÄT

                     (12)

                     Komissio teki sen päätelmän, että pyynnön esittäjä täyttää vaaditut kolme edellytystä ja sille voidaan myöntää uuden vientiä harjoittavan tuottajan kohtelu. Tämän vuoksi pyynnön esittäjän nimi olisi lisättävä täytäntöönpanoasetuksen (EU) 2017/2179 liitteessä I olevaan niiden yhteistyössä toimineiden tuottajien luetteloon, joita ei valittu otokseen tai joille ei myönnetty yksilöllistä kohtelua.

               E.   ILMOITTAMINEN OSAPUOLILLE

                     (13)

                     Pyynnön esittäjälle ja unionin tuotannonalalle ilmoitettiin ne olennaiset tosiseikat ja huomiot, joiden perusteella katsottiin asianmukaiseksi myöntää yritykselle Zhuhai Xuri Ceramics Co. Ltd polkumyyntitulli, jota sovelletaan otoksen ulkopuolisiin yhteistyössä toimineisiin kiinalaisiin vientiä harjoittaviin tuottajiin.

                     (14)

                     Osapuolille annettiin mahdollisuus esittää huomautuksia, ja ne otettiin asianmukaisesti huomioon aina, kun se oli perusteltua.

                     (15)

                     Tässä asetuksessa säädetyt toimenpiteet ovat perusasetuksen 15 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Täytäntöönpanoasetuksen (EU) 2017/2179 liitteessä I olevaan niiden yhteistyössä toimineiden tuottajien luetteloon, joita ei valittu otokseen tai joille ei myönnetty yksilöllistä kohtelua lisätään yritys seuraavasti:

                        Nimi

                        Taric-lisäkoodi

                        Zhuhai Xuri Ceramics Co. Ltd

                        C505

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä lokakuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 176, 30.6.2016, s. 21.

            (2)  EUVL L 307, 23.11.2017, s. 25.

            (3)  Neuvoston täytäntöönpanoasetus (EU) N:o 917/2011, annettu 12 päivänä syyskuuta 2011 , lopullisen polkumyyntitullin käyttöönotosta Kiinan kansantasavallasta peräisin olevien keraamisten laattojen tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta (EUVL L 238, 15.9.2011, s. 1).

            (4)  Täytäntöönpanoasetusta (EU) N:o 917/2011 muutettiin myöhemmin 11 päivänä maaliskuuta 2015 annetulla komission täytäntöönpanoasetuksella (EU) 2015/409.